ไทยรีฯเร่งเครื่องผลิตกรมธรรม์เติมเงิน
ไทยรีฯเร่งเครื่องผลิตประกันไมโครอินชัวรันส์แบบเติมเงิน ซื้อง่าย ขายคล่อง&nbsp;&nbsp;
26 มิ.ย. 2553

ไทยรีฯเร่งเครื่องผลิตประกันไมโครอินชัวรันส์แบบเติมเงิน ซื้อง่าย ขายคล่อง   
นายสุรชัย ศิริวัลลภ ประธานเจ้าหน้าที่บริหาร บริษัท ไทยรับประกันภัยต่อ เปิดเผยว่า จากการสำรวจความเห็นเกี่ยวกับประกันภัยในกลุ่มประชาชนส่วนใหญ่ในต่างจังหวัด สนใจทำประกันสุขภาพ ประกันอุบัติเหตุส่วนบุคคล และ ประกันชีวิต มากกว่าการทำประกันภัยทรัพย์สิน เนื่องจากมองว่าได้ใช้ประโยชน์จริงๆ และ เป็นเรื่องใกล้ตัว
ทั้งนี้ บริษัทมีแผนที่จะออกกรมธรรม์ราคาถูกหรือ ไมโครอินชัวรันส์ ที่ราคาไม่แพง ให้กับบริษัทประกันวินาศภัย ที่สนใจจะนำกรมธรรม์ของบริษัทไปขาย โดยจะเป็นประกันแบบเติมเงิน เหมือนกับบัตรเติมเงินโทรศัพท์ สามารถนำไปวางขายได้ทั่วไป เพียงลูกค้าซื้อไปแล้วขูดหมายเลข โทรเข้าไปยังเบอร์ที่ให้ไว้ เพื่อขอรับความคุ้มครองเท่านั้น
ขณะนี้ประกันแบบเติมเงิน มีบริษัททิยพประกันภัย กับบริษัทศรีอยุธยาประกันภัยขายอยู่ เราจะใช้ช่องทางนี้ในการขายประกันไมโครอินชัวรันส์ เพราะเข้าถึงกลุ่มลูกค้าได้ทุกพื้นที่ และ ผู้ที่นำบัตรนี้ไปวางจะต้องมีใบอนุญาต ซึ่งทางสำนักงานคณะกรรมการกำกับและส่งเสริมการประกอบธุรกิจประกันภัย(คปภ.) จะเป็นคนจัดอบรมและออกใบอนุญาตให้
“สมัยขายประกันอุบัติเหตุส่วนบุคคลเอื้ออาทร ประชาชนหาซื้อยาก เพราะคนไม่เดินเข้าไปซื้อที่บริษัทประกันภัย ซึ่งการขายประกันราคาถูกหรือไมโครอินชัวรันส์แบบเติมเงิน จะเป็นการให้ความรู้เรื่องประกันภัยให้ประชาชนด้วย คนซื้อก็ง่าย คนขายก็ไม่ยุ่งยาก”นายสุรชัย กล่าว
นายสุรชัย กล่าวว่า การขายประกันราคาถูกแบบเติมเงิน จะช่วยให้บริษัทประกันวินาศภัยขนาดกลางและเล็กลดค่าใช้จ่ายในการดำเนินงาน เพราะบริษัทจะเป็นผู้บริหารจัดการหลังการขาย และ จัดการด้านสินไหมทดแทน ผ่านบริษัทในเครือของไทยรี ซึ่งปัจจุบันบริษัทกลุ่มนี้มีค่าใช้จ่ายในการดำเนินงานถึง 40% ค่านายหน้าอีก 25% เหลือเงินสดไว้คอยจ่ายสินไหมทดแทนเพียง 30% ขณะที่บริษัทใหญ่ๆ มีค่าใช้จ่ายในการดำเนินงานแค่ 8% เท่านั้น เมื่อไปรวมกับค่านายหน้า 25% มีเงินสดไว้คอยจ่ายสินไหมทดแทนเกือบ 70%
“เมื่อค่าใช้จ่ายสูง เบี้ยประกันแพง ประชาชนก็ไม่อยากซื้อ ธุรกิจก็ไม่โต หากเบี้ยประกันภัยถูก คนจะซื้อประกันมากขึ้น ธุรกิจประกันภัยก็จะโตเร็ว ซึ่งการขายประกันภัยไมโครอินชัวรันส์แบบเติมเงิน จะทำให้ประหยัดค่าใช้จ่ายได้”นายสุรชัย กล่าว